Беларус Іосіф Гашкевіч, ураджэнец Рэчыцкага павета, яшчэ ў XIX стагоддзі стаў знаўцам японскай мовы. У якасці перакладчыка ён суправаджаў расійскую дыпламатычную місію ў Японію. З яго ўдзелам быў заключаны расійска-японскі дагавор 1855 года. Гашкевіч разам з японскім манахам Тацібана Каосам склаў 450 старонак першага японска-рускага слоўніка. У 1858-1865 гадах працаваў першым расійскім консулам у Японіі (на Хакадатэ). Гашкевіч стаў адным з першых іншаземцаў, якому дазволілі наведаць двор сёгуна (уладара) Японіі у горадзе Эда (цяперашні Токіа). У Вільні ў 1899 годзе выйшла праца Гашкевіча “Карані японскай мовы”. У Хакадатэ яму пастаўлены помнік.